SKRIFTLIG FORESPØRGSEL E-2058/02

af Charles Tannock (PPE-DE) til Kommissionen

(11. juli 2002)

Om: Enron- og WorldCom-skandalerne og revisionsfirmaernes rolle

Hvilken lære mener Kommissionen, at der kan uddrages af den række finansskandaler, der for nylig har rystet Wall Street, hvis investorernes tillid samt aktiver tilhørende millioner af pensionister og aktionærer i hele den Europæiske Union skal beskyttes? Har Kommissionen især i betragtning af den særlige rolle, som Arthur Andersen har spillet i både Enron- og Worldcom-skandalen, sammen med medlemsstaterne drøftet muligheden for at adskille revisionsfirmaernes revisions- og konsulentfunktioner med henblik på at undgå fremtidige interessekonflikter?

Svar afgivet af Frederik Bolkestein på Kommissionens vegne

(9. september 2002)

Kommissionens hovedindsats hvad angår regulering af finansielle tjenesteydelser er gennemførelse af handlingsplanen for finansielle tjenesteydelser (FSAP) inden 2005 i overensstemmelse med konklusionerne fra Det Europæiske Råd. Det forudsætter, at der opnås enighed om europæiske regler på mange forskellige områder for at sikre et passende beskyttelsesniveau for investorer, hvilket er kernen i foranstaltningerne.

Kommissionen offentliggjorde den 18. april first response to Enron related policy issues(1). I det papir redegøres der for de foranstaltninger, der skal træffes på fem hovedområder for at undgå, at der sker lignende katastrofer i EU. Flere af disse foranstaltninger var allerede under forberedelse inden for rammerne af FSAP.

Allerede i 2000 foreslog Kommissionen et direktiv om pensionsfonde indeholdende et forsigtighedsprincip om aktivallokering ledsaget af nogle generelle kvantitative regler, navnlig et loft på 5 % for det sponsorerende selskabs aktieinvesteringer. Der er netop opnået politisk enighed i Rådet (ØKOFIN) om hovedlinjerne i dette forslag i overensstemmelse med Europa-Parlamentets førstebehandling.

Et af de væsentligste initiativer efter Enron var vedtagelsen den 16. maj 2002 efter to års forberedende arbejde af Kommissionens henstilling om den lovpligtige revisors uafhængighed. Som følge af Enrons konkurs blev udkastet til henstilling drøftet på ny i Kommissionens revisionsudvalg, der består af repræsentanter for alle medlemsstaternes tilsynsmyndigheder. Et stort flertal af dette udvalg mente ikke, at et strengt forbud mod at den lovpligtige revisor yder ekstra tjenester til sine klienter, ville være i overensstemmelse med den samlede og nye tilgang, der skal regulere den lovpligtige revisors uafhængighed.

Grundprincippet i henstillingen er, at revisoren ikke kan udføre revision, hvis der mellem revisoren og klienten er en eller anden form for relation, eller der ydes tjenester, der rokker ved denne uafhængighed. Bl.a. kan revisoren ikke yde ekstra tjenester, der omfatter beslutningstagning på vegne af revisionsklienten. Endvidere foreslås det i henstillingen, at når en revisor yder ekstra tjenester til en revisionsklient, skal der indføres horisontale sikkerhedsforanstaltninger. De omfatter en skriftlig erklæring til klientens bestyrelse om, at ingen af de ydede tjenester rokker ved revisorens uafhængighed, samt en offentliggørelse af honorarerne for revision og andre tjenester.

Henstillingen indeholder en beskrivelse af de situationer, hvor forbud er den eneste passende sikkerhedsforanstaltning. Revisoren bør således ikke foretage meget subjektive evalueringer, hvor det omhandlede beløb ville få betydelige følger for regnskaberne, deltage i udarbejdelsen af regnskaber for børsnoterede selskabers vedkommende eller udarbejde kortlister over kandidater til finansielle eller administrative nøgleposter til virksomheder af offentlig interesse.

Hvis medlemsstaterne finder det nødvendigt med en mere ambitiøs tilgang end foreslået i henstillingen, vil både instrumentets art og minimumsharmoniseringskravene gøre dette muligt.

Det er vigtigt at understrege, at de nuværende corporate governance systemer i næsten alle medlemsstater giver de enkelte virksomheder, deres bestyrelser eller aktionærer mulighed for at handle på en måde, der kan give passende løsninger på næsten alle problemer vedrørende den lovpligtige revisor. Ifølge flere medlemsstaters nationale lovgivning kan virksomheder beslutte ikke at købe flere tjenester hos deres revisorer og lade dem indgå i et rotationssystem.

Endelig følger Kommissionen i betragtning af de nylige omstændigheder den igangværende debat om disse emner i USA, herunder den nyligt vedtagne lovgivning. I lyset af den kommende rapport om spørgsmål vedrørende corporate governance fra Winter-gruppen (forventes offentliggjort i oktober) vil Kommissionen vurdere, i hvilket omfang det er nødvendigt med yderligere foranstaltninger på europæisk niveau.

(1) http://www.europa.eu.int/comm/internal_market/en/company/index.htm.